Správa o priebehu a výsledkoch zasadnutia Európskej rady 

v dňoch 18. a 19. februára 2016  
I. Zhrnutie

V dňoch 18.-19. februára 2016 sa v Bruseli uskutočnilo zasadnutie Európskej rady. Kľúčovou témou bola britská otázka a migrácia / utečenecká kríza. Okrajovo sa lídri dotkli aj situácie v Sýrii a Líbyi. Formálne boli schválené odporúčania pre eurozónu v rámci európskeho semestra. Delegáciu SR viedol predseda vlády R. Fico. 

Britská otázka dominovala obom dňom rokovania Európskej rady. Okrem samotného plenárneho zasadnutia (štvrtok, 18.2.2016) sa prakticky celú noc až do skorých ranných hodín viedli intenzívne bilaterálne rokovania. Tieto pokračovali aj počas druhého dňa summitu do neskorého večera (piatok, 19.2.2016). V rokovaniach prevládala politická vôľa členských štátov dosiahnuť dohodu, ktorá by umožnila premiérovi D. Cameronovi naplno viesť kampaň za zotrvanie krajiny v EÚ. Potvrdilo sa, že pre členské štáty bola najproblematickejšia hlavne sociálna oblasť. Spoločná pozícia V4 bola na summite prezentovaná predsedom vlády Sobotkom, ktorý viedol V4 aj na bilaterálnych rokovaniach.

V piatok 19. februára bola tesne pred polnocou dosiahnutá právne záväzná a nezvratná dohoda (legally binding and irreversible) 28 členských štátov „o novom riešení pre Spojené kráľovstvo v rámci EÚ“. Jej hlavné elementy možno zhrnúť nasledovne: 

· sociálna oblasť – v systéme sociálneho zabezpečenia UK existujú nepríspevkové sociálne dávky (in-work benefits). Ide o daňový bonus (tax credits) a podporu na bývanie (social housing). Ich vyplácanie bude obmedzené počas prechodného 7-ročného obdobia (tzv. safeguard mechanism). Počas neho bude UK môcť obmedziť každému zamestnancovi z iného členského štátu tieto dávky na 4 roky. Tento mechanizmus bude spustený len rozhodnutím Rady, ktorá posúdi žiadosť členského štátu na základe objektívnych kritérií;

· detské prídavky ľudí, ktorí už teraz pracujú v UK a ich deti ostávajú vo svojej domovskej krajine, budú od 1.1.2020 znižované podľa sociálnych podmienok v danej krajiny (indexácia).Všetky nové žiadosti (novonarodené deti alebo deti "nových" pracovníkov vstupujúcich na pracovný trh UK) budú indexované hneď od prijatia príslušnej legislatívy (predpoklad už od roku 2017); 

· oba vyššie uvedené nástroje sú v princípe limitované pre UK, keďže tieto dávky sú špecifické pre UK. Keďže pôjde o zmenu sekundárnej legislatívy, táto možnosť bude otvorená pre všetky členské štáty EÚ. Dohoda zahŕňa (aj pre SR) dôležité konštatovanie, že Európska komisia neplánuje rozšíriť indexáciu aj na iné sociálne benefity ako napr. starobné dôchodky;

· vzťahy členov a nečlenov Eurozóny – v tomto bode bude dohoda preklopená do zmlúv. Okrem iného sa dohodlo, že jeden štát môže požiadať členov Bankovej únie o posunutie citlivej záležitosti na úroveň Európskej rady;

· suverenita – bola dosiahnutá dohoda, že ustanovenia týkajúce sa politického konceptu Ever Closer Union sa netýkajú UK. Celá časť o suverenite bude taktiež preklopená do zmlúv.

Migrácia / utečenecká kríza bola témou večere lídrov počas prvého pracovného dňa. Účastníci summitu zdôraznili hlavne implementáciu už schválených opatrení. Kľúčová diskusia nastane na marcovej Európskej rade (17.–18.3.). Už teraz sú politicky pomerne vysoko nastavené očakávania, keďže marcový summit má zadefinovať ďalšie smerovanie a prijať rozhodnutia (further orientations have to be fixed and choices made). Lídri potvrdili zámer zvolať ešte dodatočné stretnutie hláv štátov alebo predsedov vlád členských štátov EÚ s Tureckom 7. marca 2016.
Pred rokovaním bolo plánované stretnutie vybraných krajín na SZ AT v Bruseli s predsedom vlády Davutoğlu-om (najmä k téme presídlenia vybraného počtu utečencov z Turecka). Po teroristických útokoch v Ankare bolo však zrušené. 

Okrajovo sa summit zaoberal aj situáciou v Sýrii a Líbyi; a schválil odporúčania pre Eurozónu v rámci prepracovaného európskeho semestra.
II. Priebeh rokovania

Plánované zasadnutie februárovej Európskej rady zvolal D. Tusk hlavne s cieľom vyriešiť tzv. britskú otázku. Podľa neho išlo o rozhodujúci moment pre jednotu Únie a pre budúcnosť vzťahov UK v rámci Európy. 

Po dvoch kolách rokovaní na úrovni šerpov (hlavní poradcovia predsedov vlád v EÚ veciach) a následnej sérii bilaterálnych konzultácií v hlavných mestách nebola stále záruka, že sa dohodu podarí dosiahnuť. Deň pred rokovaním summitu boli členským štátom predložené technické a právne objasnenia jednotlivých návrhov. Summit sa mal zaoberať hlavnými politickými otázkami. 

Politický kontext pri migrácii / utečeneckej kríze vychádzal z dohody dosiahnutej na decembrovom summite, kde sa únia dohodla na prioritách, ktoré je potrebné riešiť. Holandské predsedníctvo a Komisia pripravili podrobné hodnotiace správy, z ktorých vyplýva, že stratégia začína prinášať isté výsledky, avšak pokrok je nedostatočný. Kľúčovú úlohu zohráva hlavne Akčný plán s Tureckom, najmä v kontexte zníženia nelegálnych vstupov z Turecka do únie.

Koordinačné stretnutie V4(+)

Na stretnutí V4 bola prediskutovaná téma UK. Dohodnutá bola spoločná pozícia a postup na rokovaní Európskej rady. Na tomto základe na úvodnom plenárnom zasadnutí vystúpil v mene V4 predseda vlády Českej republiky B. Sobotka, pričom spoločné záujmy V4 zastupoval rovnako i v bilaterálnych rokovaniach počas noci. 
Následné stretnutie V4 so Slovinskom a Chorvátskom bolo venované migrácii. Potvrdené boli pozície o potrebe posilniť macedónsko-grécku hranicu. Ide o komplementárne opatrenia k európskej snahe zastaviť migračné toky z Turecka do Grécka. 

Na návrh predsedu vlády Sobotku bol dohodnutý cieľ zintenzívniť komunikáciu medzi ministrami vnútra V4+SI a HR v tomto smere (pomoc na macedónsko-gréckej hranici cez personálne kapacity a techniku). Predseda vlády SR indikoval, že Slovensko môže mobilizovať do 3 týždňov 300 policajných príslušníkov.

Plenárne zasadnutie Európskej rady

Predseda Európskej rady D. Tusk v úvode rokovania pripomenul teroristické útoky v Ankare. Následne bol lídrom priamo v sále distribuovaný návrh vyhlásenia, ktorý bol tejto súvislosti aj prijatý. 

V súvislosti s UK D. Tusk uviedol, že rozhodnutie lídrov o požiadavkách UK bude formovať verejnú mienku pred referendom. Predložený návrh ide pomerne ďaleko, aby sa britské požiadavky naplnili. Zároveň je však v rámci mandátu, ktorý ako únia máme. Následne D. Cameron uviedol, že jeho cieľom je udržať UK v EÚ. Svoje požiadavky predstavil v štyroch bodoch, a síce ochrana krajín mimo eurozóny; odmietnutie UK byť viazané k ďalšej politickej integrácii (Ever Closer Union), obmedzenie prístupu k sociálnym dávkam (7+3+3 rokov) a napokon odmietnutie, aby sa britské detské dávky exportovali mimo UK. 

Podľa J.-C. Junckera bola Komisia od začiatku zahrnutá v prípravách a predložený text podporuje. Je spravodlivý pre UK a rovnako ostatné členské štáty. 

Následne počas plenárnej časti summitu prezentovali členské štáty svoje rámcové pozície k téme UK. Nasledovala pracovná večer lídrov (štvrtok), ktorá bola venovaná migrácii / utečeneckej kríze, ktorá trvala približne do 02:30 hod. (piatok). 

Bilaterálne konzultácie k UK ešte pokračovali do skorého rána nasledujúceho dňa. Po prestávke, nasledovali ďalšie kolá bilaterálnych konzultácií, ktoré boli zavŕšené pracovnou večerou tesne pred polnocou. Na nej boli formálne schválené aj závery k Sýrii a Líbyi.

III. Hlavné výsledky summitu

UK a Európska únia

Európska rada sa dohodla, že primeranou odpoveďou na obavy UK je nižšie uvedený súbor opatrení. Tieto nadobudnú účinnosť, keď bude generálnemu tajomníkovi Rady oznámený výsledok referenda, tzn. že sa UK rozhodla zostať členom EÚ. Ak by výsledkom referenda bolo vystúpenie z EÚ, súbor opatrení sa automaticky zruší. V nadväznosti na závery prijaté na zasadnutí Európskej rady reagovali niektoré členské štáty vyhláseniami k prijatému Rozhodnutiu hláv štátov alebo predsedov vlád zasadajúcich v Európskej rade o novom riešení pre Spojené kráľovstvo v rámci Európskej únie (LU, PT, BE). Rozhodnutie hláv štátov alebo predsedov vlád zasadajúcich v Európskej rade o novom riešení pre Spojené kráľovstvo v rámci Európskej únie predstavuje osobitný inštitút medzinárodného práva, konkrétne medzivládny akt majúci formu medzinárodnej dohody uzavretej v zjednodušenej forme, ktorá predovšetkým interpretuje primárne právo EÚ. Prijatie rozhodnutia nie je z pohľadu medzinárodného práva podmienené národným ratifikačným procesom.
Pokiaľ ide o oblasť správy hospodárskych záležitostí, časť týkajúca sa vzťahov členov a nečlenov eurozóny bude preklopená do zmlúv. Jeden štát môže požiadať členov Bankovej únie o posunutie citlivej záležitosti na úroveň Európskej rady (kde sú zastúpené všetky štáty EÚ).

V oblasti zvýšenia konkurencieschopnosti sa inštitúcie EÚ a členské štáty zaviazali vynaložiť všetko úsilie s cieľom v plnej miere uplatňovať a posilňovať vnútorný trh a vykonať konkrétne kroky smerom k lepšej regulácii (better regulation) predovšetkým smerom k zníženiu administratívneho zaťaženia najmä pre malé a stredné podniky a zrušeniu nepotrebných právnych predpisov.

V oblasti suverenity bolo dohodnuté, že ustanovenia týkajúce sa konceptu Ever Closer Union sa netýkajú UK. Taktiež sa zavádza tzv. červená karta. V prípade, že 55 % hlasov národných parlamentov vydá stanovisko, že legislatívny akt nespĺňa princípy subsidiarity, bude možné tento návrh v Rade úplne zastaviť. Celá časť o suverenite bude rovnako preklopená do textu zmlúv.

V najproblematickejšej časti o sociálnej oblasti sa zavádza ochranný mechanizmus (safeguard mechanism) na obmedzenie vyplácania sociálnych dávok (tzv. nepríspevkové in-work benefits) a bude platiť na obdobie 7 rokov. Kedykoľvek počas tohto obdobia bude možné každému novému zamestnancovi v UK obmedziť tieto dávky na 4 roky.

Pre všetky nové žiadosti sa detské prídavky začnú prepočítavať (indexácia) bezprostredne po prijatí legislatívy. Na ľudí, ktorí už poberajú britské prídavky na deti žijúce v inom členskom štáte (napr. v SR), sa toto ustanovenie vzťahuje od roku 2020. Platí, že indexácia je otvorená pre všetky členské štáty. Indexácia sa zároveň nemá rozšíriť na ďalšie sociálne benefity ako napr. starobné dôchodky. Detaily oboch nástrojov budú uvedené v upravenej sekundárnej legislatíve.

Migrácia

Bol potvrdený hlavný cieľ únie (pozn. v tomto poradí) urýchlené zastavenie migračných  tokov, ochrana vonkajších hraníc, obmedzenie nelegálnej migrácie a ochrana schengenského priestoru. Summit privítal rozhodnutie NATO pomáhať pri monitorovaní a sledovaní nelegálnych prekročení hraníc v Egejskom mori (všetko samozrejme za spolupráce s agentúrou FRONTEX). Prioritou je aj implementácia Akčného plánu s Tureckom. Toky migrantov z Turecka do Grécka však stále ostávajú príliš veľké. Po schválení 3 miliárd € v Nástroji pre utečencov v Turecku (Turkey Refugees Facility) by sa mali čím skôr vykonávať prioritné projekty.

Závažným problémom sú i nepretržité migračné toky na Západobalkánskej trase. Summit tu politicky vyzval na ukončenie prístupu „voľného prechodu“ (waving through) a slabej koordinácie opatrení na tejto trase.

Opätovne rezonovala potreba „normálneho fungovania Schengenu“. EÚ chce plne podporovať štáty (pozn. to znamená Grécko), ktoré sú v ťažkej pozícii, avšak je potrebné napĺňanie pravidiel (napr. odopieranie vstupu migrantov, ktorí nespĺňajú podmienky pre azyl alebo o azyl nežiadajú). Summit potvrdil, že žiadatelia o azyl nemajú právo vybrať si členský štát, v ktorom požiadajú o azyl. Rovnako zaviedol novú líniu poskytovania humanitárnej pomoci EÚ – táto sa bude poskytovať aj interne v krajinách únie, ktoré čelia vysokému počtu utečencov a migrantov.

Z hľadiska citlivej legislatívy, existujúce rozhodnutia o premiestnení (relocations) by sa mali rýchlo vykonať. Politická dohoda o Európskej pohraničnej a pobrežnej stráži (European Border and Coast Guard) by sa mala dosiahnuť počas NL PRES. Okrem toho summit privítal prípravu dobrovoľného humanitárneho programu presídľovania (resettlements) utečencov z Turecka.

Vonkajšie vzťahy

Sýria

Summit privítal záväzky Medzinárodnej skupiny na podporu Sýrie (International Syria Support Group). Tieto je potrebné urýchlene a v plnej miere vykonať. Zároveň vyzval sýrsky režim a jeho spojencov (pozn. v pôvodnom návrhu bola priama zmienka o Rusku), aby zastavila útoky na neteroristickú opozíciu (pozn. v pôvodnom návrhu bola referencia na „umiernenú“ opozíciu).

Líbya

Stabilná Líbya je prioritou pre regionálnu a európsku bezpečnosť a riadenie migračných tokov v centrálnom Stredozemí. Summit vyzval všetky strany, aby vykonávali Líbyjskú politickú dohodu (Libyan Political Agreement).

IV. Hodnotenie a odporúčania

Dosiahnutá dohoda pri UK predstavuje politicky vyvážený kompromis. Na jednej strane umožní premiérovi D. Cameronovi deklarovať, že naplnil ciele, ktoré si vytýčil vo svojom predvolebnom manifeste  (obmedzenie sociálnych dávok a tiež vyplácania detských prídavkov). Na strane druhej praktický dopad týchto obmedzení je pomerne limitovaný (dočasné obmedzenie vyplácania dávok; nie sú dotknutí občania, ktorí už pracujú v EÚ a nepôjde o precedens pri ostatných dávkach).

Dohoda však bude mať implikácie na SK PRES v dvoch rovinách. Z hľadiska všeobecnej a politickej roviny je dôležitý fakt, že referendum sa bude konať 23. júna, teda týždeň pred začiatkom slovenského predsedníctva. Jeho výsledok do veľkej miery ovplyvní celkovú atmosféru a tiež program SK PRES. Z hľadiska konkrétnej a legislatívnej roviny, naše predsedníctvo otvorí rokovania o sociálnej legislatíve, do ktorej bude potrebné pretaviť rozhodnutia na summite. Pôjde o legislatívu, ktorá bude pod silným drobnohľadom a kde sa od nás budú očakávať konkrétne výsledky.


Pri migrácií sa stretnutie hláv štátov alebo predsedov vlád s Tureckom uskutoční 7. marca. Tento termín bol však stanovený až po zasadnutí Európskej rady. Substantívne rokovania budú pokračovať na zasadnutí Európskej rady v dňoch 17.-18. marca 2016. 
Zoznam skratiek

BE – Belgické kráľovstvo, EÚ – Európska únia, FRONTEX - Európska agentúra pre riadenie operačnej spolupráce na vonkajších hraniciach členských štátov Európskej únie, HR – Chorvátska republika, LU – Luxemburské veľkovojvodstvo, NATO – Organizácie severoatlantickej zmluvy, NL PRES – Holandské predsedníctvo v Rade EÚ, PT – Portugalská republika, SI – Slovinská republika, SK PRES – Slovenské predsedníctvo v Rade EÚ, SR – Slovenská republika, UK – Spojené kráľovstvo, V4 – Vyšehradská skupina

